[Foto’s] Werker sterf in waterpyp, 2 vasgekeerReddingswerkers op die toneel. Foto: Netcare 911 ŉ Werker is dood en twee is steeds vasgekeer nadat hulle Dinsdagoggend in ŉ waterpyp by die Rutledgeparkdam in eShowe in KwaZulu-Natal gewerk het. Chris Botha, woordvoerder van Netcare 911, het aan Maroela Media gesê na wat verneem word het agt kontrakwerkers opdrag gekry om ŉ blokkasie in die hoofwaterpyplyn te gaan oopmaak. “Dit wil voorkom of die werkers met ŉ petrolaangedrewe kragopwekker in die pyp in is om te help om die blokkasie oop te maak en lig te verskaf,” het Botha gesê. “Dit wil lyk of die dampe hulle binne-in die pyp oorweldig het.” Hy het gesê drie van die agt werkers kon omstreeks 11:00 daarin slaag om self uit die pyp te kom en is na ŉ hospitaal geneem vir behandeling. “Met paramedici se aankoms op die toneel het ons twee van die werkers in ŉ ernstige toestand aangetref en hulle behandel. Die ander werker was reeds dood. Die twee mense wat vasgekeer is, is voor die kragopwekker in die pyp in.” Botha het gesê reddingswerkers is steeds op die toneel en die kragopwekker moet eers uit die pyp gehaal word voordat hulle bereik kan word. “In hierdie stadium weet ons nog nie wat die twee wat vasgekeer is se toestand is nie.” Lees ook: [Opvolg] Drie sterf in waterpyp